Duisende aansoeke reeds ontvang vir 2024-skooljaarKaapstad. (Foto: Zoe Reeve / Unsplash) Sedert die Wes-Kaap se aanlyn aansoekproses vir die 2024-skooljaar Maandag oopgemaak het, het die departement reeds meer as 4 600 aansoeke ontvang. David Maynier, LUR van onderwys in die Wes-Kaap, moedig alle ouers aan om hul kinders so gou moontlik te registreer. “Ons het ook 114 tydelike toelatingspersele by winkelsentrums, skole en ander fasiliteite in al agt onderrigdistrikte opgerig om ouers en versorgers by te staan wat nie toegang tot internetgeriewe het nie, of hulp benodig om aanlyn aansoek te doen,” het Maynier gesê. Die LUR sê aangesien die aansoekproses ’n stresvolle tyd vir ouers kan wees, moedig hy ouers aan om vroegtydig en by meer as een skool aansoek te doen, asook die toelatingsbeleidstellings van die skole van hul keuse deeglik te bestudeer. Hy herinner ouers ook daaraan dat skole geen bykomende toelatingsvereistes mag instel wat nie met die Suid-Afrikaanse Skolewet en PPIP-wet ooreenstem nie. Maynier sê ook ouers moenie bekommerd wees as hulle nie dadelik regkom nie of tegniese probleme ondervind nie, aangesien ouers wat in die eerste paar dae aansoek doen geensins voorkeur kry bo ouers wat deur die res van die maand aansoek doen nie. “Die belangrikste is dat jy voor 14 April 2023 aansoek doen.” Skole kan ook nie sien of hulle ’n aansoeker se eerste, tweede of derde keuse is nie of ander data oor die aansoekers bekom nie.